Komisijos reglamentas (EB) Nr. 226/97
1997 m. vasario 6 d.
nustatantis išsamias Tarybos reglamento (EB) Nr. 2443/96, numatančio papildomas tiesioginės paramos gamintojų pajamoms ar galvijienos sektoriui priemones, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 17 d. Tarybos reglamentą (EB) Nr. 2443/96, numatantį papildomas tiesioginės paramos gamintojų pajamoms ar galvijienos sektoriui priemones [1], ypač į jo 4 straipsnį,
kadangi siekiant skaidrumo tarp valstybių narių, norint atlikti Reglamente (EB) Nr. 2443/96 numatytų papildomų išmokų stebėseną ir tinkamai šias išmokas administruoti, valstybės narės turėtų informuoti Komisiją apie taikomą mokėjimo modelį ir išsamias minėtame reglamente numatytoms priemonėms įgyvendinti taikomas nacionalines taisykles ir pateikti galutinį balansą;
kadangi, kad valstybės narės galėtų kuo greičiau įgyvendinti Reglamentą (EB) Nr. 2443/96, šis reglamentas privalo įsigalioti nedelsiant;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės, teikdamos Reglamento (EB) Nr. 2443/96 1 straipsnyje numatytą papildomą pagalbą, Komisijai:
a) nedelsdamos pateikia objektyvių kriterijų ir nuostatų, kurios buvo priimtos siekiant užkirsti kelią rinkos iškraipymui, aprašymą, kuriuo remiantis buvo nustatyti pagalbos skyrimo būdai:
- apie tiesioginę paramą gamintojų pajamoms ir ypač skirtinų sumų dydį, jų apskaičiavimo pagrindą ir numatytas mokėjimo datas,
- apie tiesioginę paramą galvijienos sektoriui, visų pirma taikytų priemonių rūšis, paramos apskaičiavimo pagrindą ir numatytas mokėjimo datas;
b) ne vėliau kaip iki 1997 m. lapkričio 15 d. nurodo bendrą sumokėtos paramos sumą, naudos gavėjų skaičių ir jų tipą bei konkrečias priemones.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. vasario 6 d.